N1-ongeluk: Oud-mnr. SA se pa ‘n ‘held’, vlugtende booswig glo oorsaakDie wrak waarin die twee mans vasgekeer was. Foto: Twitter Adriaan Bergh, ŉ voormalige Mnr. Suid-Afrika, se pa se optrede ná die ernstige ongeluk Donderdag op die N1-snelweg in noorde van Pretoria, het moontlik sy vriend se lewe gered. Adriaan, wat met die voormalige Mej. Suid-Afrika Melinda Bam getroud is, het Vrydag aan Maroela Media gesê sy pa, Dewet, is ŉ dokter en het ŉ onderneming op Bela-Bela (Warmbad). Dr. Bergh en sy vriend, Johnny Graham, was in Graham se Land Rover Discovery 4 van Bela-Bela op pad na Pretoria om aan ŉ gholfdag deel te neem toe hulle omstreeks 09:00 van agter teen ŉ swaarvoertuig naby die Sefako Makgathoweg (Zambezi)-afrit gebots het. Maroela Media het van ooggetuies verneem die polisie het glo ŉ booswig te voet gejaag en dié man het van hulle probeer vlug deur oor die snelweg te hardloop. Die vragmotorbestuurder het glo van die middelste baan na die vinnige baan verwissel en spoed aansienlik verminder in ŉ poging om nie die verdagte raak te ry nie. ’n Ander voertuig het klaarblyklik vinnig voor Graham se voertuig vir die vragmotor uitgeswaai en dit skrams gemis, waarna die Land Rover die vragmotor getref het. Die verdagte kon daarin slaag om te ontsnap. Volgens die ooggetuies het dr. Bergh se optrede in die twintig minute wat daarna gevolg het moontlik Graham se lewe gered. “My pa het vir ons gesê dit was ŉ verskriklike gevoel om só vasgekeer te wees. Hy was in pyn en sy vriend was in pyn. Hy het brandstof geruik en net vir die Here gebid dat die motor nie aan die brand slaan nie,” het Adriaan gesê. “Johnny se kop het gehang en my pa het gehoor hoe hy sukkel om asem te haal en vermoedelik aan bloed verstik. Hy het met sy regter hand na Johnny gestrek en hom regop gehou sodat sy lugweg kan oopbly en hy kan asem haal. Hy het hom vir sowat 20 minute so opgehou totdat paramedici opgedaag en by hom oorgeneem het.” Dit het die brandweer byna ’n uur en ’n half geneem om dr. Bergh met meganiese toerusting uit die wrak te sny, terwyl dit omtrent twee uur geneem het om Graham los te kry. Graham is in ŉ kritieke toestand met ŉ helikopter van Netcare 911 na ŉ hospitaal in Johannesburg geneem en was teen Vrydag steeds in ŉ koma in die hospitaal se hoësorgeenheid. Dr. Bergh is na dieselfde hospitaal geneem waar hy ook in die hoësorgeenheid behandel word. “Hy het baie kneusplekke en het sy kop erg gestamp. Sy voorarm, hand, voet en heup is ook gebreek. Maar hy is darem stabiel en ons is baie dankbaar daarvoor.” Adriaan het gesê die gesin glo, bid en vertrou dat Graham volkome sal herstel. Mirna von Benecke, woordvoerder van die Sinoville-polisie, het aan Maroela Media bevestig die stasie ondersoek die omstandighede rondom die ongeluk. Die 19-jarige vragmotorbestuurder is nie beseer nie.